หุ้นเอเชียเขียวยกแผง-ดาวโจนส์ปิดพุ่ง400จุด หลัง”ทรัมป์”พร้อมเจรจาสงครามการค้าจีน
หุ้นเอเชียเขียวยกแผง-ดาวโจนส์ปิดพุ่ง400จุด หลัง"ทรัมป์"ลั่นพร้อมเจรจาสงครามการค้าจีน
31 ต.ค. 2561

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ โดยได้แรงหนุนจากดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 400 จุดเมื่อคืนนี้ หลังจากประธานาธิบดีโดนัลด์ ทรัมป์แห่งสหรัฐ ได้ส่งสัญญาณความพร้อมที่จะทำข้อตกลงกับจีน เพื่อคลี่คลายข้อพิพาททางการค้าระหว่างสองประเทศ
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 21,569.56 จุด เพิ่มขึ้น 112.27 จุด, +0.52% ดัชนี SSE Composite ตลาดหุ้นจีนเปิดวันนี้ที่ 2,573.01 จุด เพิ่มขึ้น 4.96 จุด, +0.19% ดัชนี HSI ตลาดหุ้นฮ่องกงเปิดวันนี้ที่ 24,752.83 จุด เพิ่มขึ้น 167.30 จุด, +0.68% ดัชนี TAIEX ตลาดหุ้นไต้หวันเปิดวันนี้ที่ 9,588.86 จุด เพิ่มขึ้น 62.75 จุด, +0.66% ดัชนี KOSPI ตลาดหุ้นเกาหลีใต้เปิดวันนี้ที่ 2,022.84 จุด เพิ่มขึ้น 8.15 จุด, +0.40% ดัชนี FTSE STI ตลาดหุ้นสิงคโปร์เปิดวันนี้ที่ 2,978.99 จุด เพิ่มขึ้น 12.54 จุด, +0.42% ดัชนี FBMKLCI ตลาดหุ้นมาเลเซียเปิดวันนี้ที่ 1,691.39 จุด เพิ่มขึ้น 5.45 จุด, +0.32% ดัชนี PSE Composite ตลาดหุ้นฟิลิปปินส์เปิดวันนี้ที่ 7,032.63 จุด เพิ่มขึ้น 16.57 จุด, +0.24% ดัชนี Jakarta Composite ตลาดหุ้นอินโดนีเซียเปิดวันนี้ที่ 5,817.49 จุด เพิ่มขึ้น 28.39 จุด, +0.49%
ทั้งนี้ ปธน.ทรัมป์ได้กล่าวให้สัมภาษณ์กับสถานีโทรทัศน์ฟ็อกซ์นิวส์ว่า เขาคิดว่าสหรัฐจะสามารถทำข้อตกลงทางการค้าครั้งใหญ่กับจีน ขณะที่กระทรวงการต่างประเทศจีนออกแถลงการณ์ระบุว่า จีนกำลังติดต่อสหรัฐเพื่อจัดการประชุมสุดยอดระหว่างปธน.สี จิ้นผิง และปธน.ทรัมป์ นอกรอบการประชุม G20 ที่กรุงบัวโนสไอเรสของอาร์เจนตินา ในเดือนหน้า โดยจีนหวังว่าสหรัฐจะดำเนินการเจรจาการค้าในลักษณะที่เท่าเทียมกัน และด้วยความจริงใจ เพื่อแก้ไขความขัดแย้งทางการค้าระหว่างทั้งสองประเทศ
อย่างไรก็ตาม นักลงทุนยังคงจับตาสถานการณ์การค้าระหว่างสหรัฐและจีนต่อไป เนื่องจากปธน.ทรัมป์ขู่ว่า สหรัฐจะเรียกเก็บภาษีสินค้าจีนรอบใหม่ในวงเงิน 2.67 แสนล้านดอลล์ หากการเจรจาระหว่างเขา และปธน.สี จิ้นผิง ประสบความล้มเหลวในการแก้ไขปัญหาความขัดแย้งทางการค้าระหว่างกัน
ทั้งนี้ การประชุม G20 มีกำหนดจัดขึ้นในวันที่ 30 พ.ย.-1 ธ.ค. ซึ่งหากการประชุมสุดยอดระหว่างปธน.ทรัมป์และปธน.สี จิ้นผิงเกิดขึ้นจริง ก็จะถือเป็นการพบปะกันระหว่างผู้นำทั้งสองเป็นครั้งแรกนับตั้งแต่การประชุมที่กรุงปักกิ่งในเดือนพ.ย.ปีที่แล้ว